་ཀྱི་སྒྲ་འབྲུག་སྟོང་ལྟ་བུ་ལྡིར་བ༔དེ་ཡི་དབུས་སུ་པདྨ་དང་ཉི་མ་ཞིང་བཅུའི་བསྟན་དགྲ་ཕོ་མོ་བསྣོལ་བའི་ཁྲིའི་སྟེང་དུ་ཧཱུྃ་མཐིང་ནག་དེ་ཉིད་བབས་པ་ལས་འོད་ཟེར་ཡར་འཕྲོས་བདེ་གཤེགས་རྒྱལ་བ་སྲས་དང་བཅས་པ་ཐམས་ཅད་ལ་མཉེས་པའི་མཆོད་པ་ཕུལ༔ཚུར་འདུས་པ་དང་དུས་མཉམ་དུ་དེ་དག་ཐམས་ཅད་ཀྱི་སྐུ་གསུང་ཐུགས་ཡོན་ཏན་ཕྲིན་ལས་མི་ཟད་པ་རྒྱན་གྱི་འཁོར་ལོ་ཐམས་ཅད་བསྡུས་ཏེ་ཧཱུྃ་ལ་ཐིམ༔ཡང་འོད་ཟེར་ཕྱོགས་བཅུར་འཕྲོས་པས་དགྲ་བགེགས་གདུག་པ་ཅན་སྡང་སེམས་དང་ལྡན་པ་ཐམས་ཅད་འཁྲུལ་མི་ཤེས་པའི་དབྱིངས་སུ་བསད་ཅིང་བརྡལ་བར་བྱས༔དེ་དག་གི་མཐུ་ནུས་སྟོབས་དང་རྩལ་ཤུགས་ཐམས་ཅད་དང་༔ཁམས་གསུམ་སེམས་ཅན་འབྱུང་བ་སྣོད་དང་བཅས་པའི་དྭངས་བཅུད་ནུས་པ་ཐམས་ཅད་བསྡུས་ཏེ་ཧཱུྃ་ལ་ཐིམ༔ཧཱུྃ་ཡོངས་སུ་གྱུར་པ་ལས་དཔལ་ཡེ་ཤེས་ཀྱི་མགོན་པོ་ལེགས་ལྡན་མ་ཧཱ་ཀཱ་ལ་སྐུ་མདོག་མཐིང་ནག་ཆར་སྤྲིན་གྱི་མདོག་ལྟ་བུ་ཞལ་གཅིག་ཕྱག་གཉིས་ཁྲོ་ཞིང་གཏུམ་པ༔ཞལ་གདངས་ཤིང་ལྗགས་གློག་དམར་ལྟར་དུ་འདྲིལ་བ་ཚེམས་དང་མཆེ་བ་གངས་རི་ལྟར་དཀར་བ༔ཁྲོ་གཉེར་ཆུ་བོའི་གཉེར་མ་བཞིན་དུ་འཁྲུགས་ཤིང་སྤྱན་གསུམ་སྡང་མིག་ཏུ་གཡོ་བ༔སྤྱན་རྩ་ལས་གློག་སྟོང་འཁྱུགས་ཤིང་བར་སྣང་གོ་སྐབས་འབྱེད་པ༔ཕྱག་གཡས་ཙནྡན་གྱི་བིང་ཆེན་ཕྱར་བས་ལྷ་དམག་བྱེ་བ་འབུམ་སྡེ་ལས་ལ་འགྱེད་པ༔ཕྱག་གཡོན་པས་ཐོད་ཁྲག་ཐུགས་ཀར་བསྣམས་ཤིང་ཁམས་གསུམ་ཁྲག་ཏུ་རོལ་པ༔ཞབས་གཉིས་བསྟན་དགྲ་ཕོ་མོ་བསྣོལ་བའི་སྟེང་དུ་གྱད་ཀྱི་འདོར་སྟབས་སུ་བསྒྲད་པ༔ཐོད་སྐམ་ལྔ་ཡི་དབུ་རྒྱན་བྱས་ཤིང་དར་སྣ་ལྔ་ཡི་ཅོད་པན་བཅིང་བ༔ཉི་མ་དང་ཟླ་བས་སྙན་ཆ་བྱས་པ༔སྐུ་སྟོད་ལ་གླང་ཆེན་གྱི་ཀོ་རློན་དང་༔རྐེད་པར་མི་ལྤགས་ཀྱི་གཡང་གཞི༔སྐུ་སྨད་ལ་སྟག་ལྤགས་རློན་པའི་ཤམ་ཐབས་གསོལ་བའི་ཕྱི་རྒྱ་བེར་ནག་པོ་ལྷུབ་ཆེན་གསོལ་བ༔མགོ་ཕྲེང་དང་སྦྲུལ་ནག་རྒྱན་དུ་འཆང་བ༔དཔྲལ་བར་ཐལ་ཆེན་གྱི་ཚོམ་བུ་མཁུར་ཚོས་ལ་རཀྟའི་ཐིག་ལེ་ཞལ་ལ་ཞག་གི་ཟོ་རིས་ལ་སོགས་པའི་དུར་ཁྲོད་ཀྱི་ཆས་རྣམས་རྫོགས་པ་ཡེ་ཤེས་ཀྱི་མེ་དཔུང་འབར་བར་བསྐྱེད་དོ༔དེའི་གཡོན་དུ་ཡུམ་ཡཀྴ་བཻ་ཏ་ལི་སྐུ་མདོག་མཐིང་ནག་ཞལ་གཅིག་ཕྱག་གཉིས་གཡས་རལ་གྲི་དང་གཡོན་ཐོད་ཁྲག་བསྣམས་པ༔ཞལ་གདངས་ལྗགས་འདྲིལ་རྣོ་དཀར་གྱི་མཆེ་བ་གཙིགས་པ༔སྤྱན་གསུམ་སྡང་མིག་ཏུ་གཡོ་བ༔དབུ་སྐྲ་དམར་སེར་གྱེན་དུ་འཁྱིལ་ཞིང་མི་ལྤགས་ཀྱི་གཡང་གཞི་དང་མི་མགོའི་ཕྲེང་བས་དོ་ཤལ་བྱས་པ༔དྲེལ་དམར་གྭ་པ་ལ་མི་རོའི་སྒ་ཆ་བྱས་པའི་སྟེང་དུ་རོལ་སྟབས་སུ་བཞུགས་པའོ༔གཡས་སུ་སྐུ་ཡི་མགོན་པོ་སྨུག་ནག་གཡས་དགྲ་སྟྭ་དང་གཡོན་ལྕགས་ཕུར་འདྲིལ་བ༔ཤར་དུ་ཐུགས་ཀྱི་མགོན་པོ་སྐུ་མདོག་དཀར་པོ་གཡས་གྲི་གུག་དང་གཡོན་ཐོད་ཁྲག་བསྣམས་པ༔ལྷོ་རུ་ཡོན་ཏན་གྱི་མགོན་པོ་སྐུ་མདོག་སེར་པོ་གཡས་བེ་ཅོན་དང་གཡོན་ནོར་བུ་བསྣམས་པ༔ནུབ་ཏུ་གསུང་གི་མགོན་པོ་སྐུ་མདོག་དམར་པོ་གཡས་རལ་གྲི་དང་གཡོན་པས་ཞགས་པ་བསྣམས་པ༔བྱང་དུ་ཕྲིན་ལས་ཀྱི་མགོན་པོ་སྐུ་མདོག་ལྗང་ནག་གཡས་ཙན་དན་གྱི་བིང་ཆེན་དང་གཡོན་འགུགས་བྱེད་ཀྱི་ལྕགས་ཀྱུ་བསྣམས་པ༔ཀུན་ཀྱང་ཁྲོ་གཏུམ་རྔམས་བརྗིད་དུར་ཁྲོད་ཀྱི་ཆས་བརྒྱད་ཀྱིས་བརྒྱན་ཅིང་ཡེ་ཤེས་ཀྱི་མེ་དཔུང་འབར་བ་ཕྱོགས་མདོག་གི་དར་བེར་ལྷུབ་ཆེན་གསོལ་བའོ༔དེའི་ཕྱི་རིམ་དུ་ཕྱོགས་བཅུའི་མགོན་པོ༔དེ་རྒྱབ་སྡེ་བརྒྱད་ཀྱི་མགོན་པོ༔ཕྱི་རིམ་འཁོར་ཡུག་ཏུ་ལྷ་དམག་བྱེ་བ་དུང་ཕྱུར་གྱི་ཚོགས་ཐམས་ཅད་ཀྱིས་ལྷ་མིའི་དམག་དཔུང་འཚོགས་པ་བཞིན་དུ་བསྐོར་ནས་བཞུགས་པར་བསྒོམ༔ལྷ་ཚོགས་དེ་དག་ཐམས་ཅད་ཀྱི་སྤྱི་བོར་ཨོཾ་དཀར་པོ༔མགྲིན་པར་ཨཱཿདམར་པོ༔ཐུགས་ཀར་ཧཱུྃ་མཐིང་ནག་རྣམས་རྡོ་རྗེ་གསུམ་གྱི་ངོ་བོར་གནས་པ་ལས་འོད་འཕྲོས་པས་འོག་མིན་རྣམ་སྣང་གངས་ཆེན་གྱི་ཐུགས་ཀ་ནས་མགོན་པོ་འཁོར་དང་བཅས་པ་སྤྱན་དྲངས་ལ་བསྟིམ་མོ༔དེ་ནས་སྤྱན་འདྲེན་པ་ནི༔ཧཱུྃ༔དད་པ་དང་ནི་དམ་ཚིག་གིས༔མགོན་པོ་འཁོར་བཅས་སྤྱན་འདྲེན་ནོ༔དབང་ཕྱུག་ཆེན་པོ་གཤེགས་སུ་གསོལ༔ལེགས་ལྡན་ནག་པོ་གཤེགས་སུ་གསོལ༔མ་ཧཱ་ཀཱ་ལ་གཤེགས་སུ་གསོལ༔དབྱིངས་ཀྱི་ཡུམ་ཆེན་གཤེགས་སུ་གསོལ༔སྐུ་ཡི་མགོན་པོ༴གསུང་གི་མགོན་པོ༴ཐུགས་ཀྱི་མགོན་པོ༴ཡོན་ཏན་མགོན་པོ༴ཕྲིན་ལས་མགོན་པོ༴ཕྱོགས་བཅུའི་མགོན་པོ༴སྡེ་བརྒྱད་མགོན་པོ་གཤེགས་སུ་གསོལ༔ལྷ་དམག་བྱེ་བ་དུང་ཕྱུར་དང་༔བཀའ་སྡོད་འབངས་བཅས་གཤེགས་སུ་གསོལ༔ཨོཾ་ཤྲཱི་མ་ཧཱ་ཀཱ་ལ་ཀཱ་ཡ་ཝཱཀ་ཙིཏྟ་གུ་ཎ་ཀྲོ་ཏ་ན་ཐ་སརྦ་ས་པ་རི་ཝཱ་ར་བཛྲ་ས་མ་ཡ་ཛ་ཛཿདེ་ནས་བཞུགས་སུ་གསོལ་བ་ནི༔ཧཱུྃ༔པདྨ་དང་ནི་ཉི་ཟླ་དང་༔བསྟན་དགྲ་ཕོ་མོ་བསྣོལ་བའི་སྟེང་༔ལེགས་ལྡན་ནག་པོ་བཞུགས་སུ་གསོལ༔སྤྲུལ་པའི་མགོན་པོ་བཞུགས་སུ་གསོལ༔ཕྱོགས་བཅུའི་མགོན་པོ་བཞུགས་སུ་གསོལ༔སྡེ་བརྒྱད་མགོན་པོ་བཞུགས་སུ་གསོལ༔བཀའ་སྡོད་འཁོར་བཅས་བཞུགས་སུ་གསོལ༔ཨོཾ་ཤྲཱི་མ་ཧཱ་ཀཱ་ལ་སརྦ་ས་པ་རི་ཝཱ་ར་བཛྲ་ས་མ་ཡ་ཏིཥྛ་ལྷན༔དེ་ནས་ཕྱག་འཚལ་བ་ལ༔ཧཱུྃ༔དུས་གསུམ་སངས་རྒྱས་ཐམས་ཅད་ཀྱི༔ཕྲིན་ལས་མངའ་བདག་ཆེ་བའི་མཆོག༔དཔལ་ལྡན་མ་ཧཱ་ཀཱ་ལ་ལ༔བསྟན་པ་བསྲུང་ཕྱིར་ཕྱག་འཚལ་ལོ༔དགྲ་བགེགས་བསྒྲལ་ཕྱིར་ཕྱག་འཚལ་ལོ༔ཕྲིན་ལས་བསྒྲུབ་ཕྱིར་གུས་ཕྱག་འཚལ༔ན་མོ་པུ་རུ་ཤ་ཡ་ཧོཿདེ་ནས་མཆོད་པ་འབུལ་བ་ལ༔ཧཱུྃ༔མ་ཧཱ་ཀཱ་ལ་འཁོར་བཅས་ལ༔དམར་ཆེན་ཁྲག་གི་ཨརྒྷཾ་དང་༔ཆུ་སེར་ཞབས་བསིལ་མཚོ་ལྟར་བསྐྱིལ༔དགྲ་བགེགས་དབང་པོའི་མེ་ཏོག་དང་༔ཤ་ཆེན་ཚིལ་ཆེན་གསུར་དུད་དང་༔ཞུན་ཆེན་མར་མེ་གསལ་བའི་མདངས༔མཁྲིས་པའི་དྲི་ཆབ་ཤ་རུས་ཀྱི༔ཞལ་ཟས་རྣམ་པ་སྣ་ཚོགས་འབུལ༔གཞན་ཡང་ཉེ་བར་སྤྱོད་པའི་རྫས༔རྣམ་པ་བདུན་དང་འདོད་ཡོན་ལྔ༔འདོད་འབྱུང་དམར་གྱི་གཏོར་མ་དང་༔བདུད་རྩི་སྨན་གྱི་རྒྱ་མཚོ་དང་༔རཀྟ་ཁྲག་ཆེན་རྒྱ་མཚོར་བཅས༔འབུལ་ལོ་དགྱེས་དགོངས་བཞེས་སུ་གསོལ༔བདག་ཅག་སྒྲུབ་མཆོག་འཁོར་བཅས་ཀྱི༔ནད་གདོན་བར་ཆད་ཞི་བ་དང་༔སྡང་བའི་དགྲ་དང་གནོད་པའི་བགེགས༔མ་ལུས་ཐལ་བའི་རྡུལ་དུ་རློགས༔ཨོཾ་ཤྲཱི་མ་ཧཱ་ཀཱ་ལ་སརྦ་ས་པ་རི་ཝཱ་ར་མ་ཧཱ་ཨརྒྷཾ་པཱདྱཾ་ནས་ཤཔྟ་པྲ་ཏཱིཙྪ་པཱུ་ཛ་ཧོཿམ་ཧཱ་རཱུ་པ་ཤཔྡ་ནས་སྤཪྴེ་པྲ་ཏཱིཙྪ་པཱུ་ཛ་ཧོཿམ་ཧཱ་སརྦ་པཉྩ་ཨ་མྲྀ་ཏ་ཁཱ་ཧི༔མ་ཧཱ་རཀྟ་ལ་ཁཱ་ཧི༔མ་ཧཱ་བ་ལིཾ་ཏ་ཁཱ་ཧི༔ཉི་མ་ཕྱོགས་བཞི་མཚམས་བརྒྱད་སྟེང་འོག་ཐམས་ཅད་ནས་གནོད་པ་དང་གནོད་པའི་སེམས་དང་ལྡན་པ༔གདུག་པ་དང་གདུག་པའི་སེམས་དང་ལྡན་པ༔དྲག་ཤུལ་དང་དྲག་ཤུལ་གྱི་སེམས་དང་ལྡན་པ༔སྡང་བ་དང་སྡང་བའི་སེམས་དང་ལྡན་པ༔རྒོལ་བ་དང་རྒོལ་བའི་སེམས་དང་ལྡན་པ་ཐམས་ཅད་ལྷ་ཡང་རུང་སྟེ་ཕྲིན་ལས་མངོན་སྤྱོད་དྲག་པོའི་སྒོ་ནས་ཚར་ཆོད་ལ༔གནོད་བྱེད་དེ་དག་རྣམས་ཀྱི་མ་ཧཱ་མཱཾ་ས་ལ་ཁཱ་ཧི༔མ་ཧཱ་རཀྟ་ལ་ཁཱ་ཧི༔མ་ཧཱ་ཀིཾ་ནི་རི་ཏི་ལ་ཁཱ་ཧི༔མ་ཧཱ་བ་སུ་ཏ་ལ་ཁཱ་ཧི༔མདོར་ན་བདག་ཅག་དཔོན་སློབ་འཁོར་དང་བཅས་པ་རྣམས་ལ་སྔོན་གྱི་ལས་དང་འཕྲལ་གྱི་རྐྱེན་ལས་གྱུར་པའི་གནོད་བྱེད་དགྲ་བགེགས་ཐམས་ཅད་སརྦ་མ་ར་ཡ་ཁ་ཁ་ཁཱ་ཧི་ཁཱ་ཧི༔སརྦ་མ་མི་ཀ་ཡ་སརྦ་ཨ་དྷི་སིདྡྷི་ཡེ་སྭཱ་ཧཱ༔དཔལ་ཡེ་ཤེས་ཀྱི་མགོན་པོ་ལེགས་ལྡན་ནག་པོ་འཁོར་དང་བཅས་པ་ཁྱེད་རྣམས་ཀྱིས་སྨན་གཏོར་རཀྟ་ཕྱི་ནང་གསང་མཆོད་བདུད་རྩི་གསེར་སྐྱེམས་ཀྱི་མཆོད་པ་དམ་པ་འདི་བཞེས་ལ༔བདག་ཅག་རྣལ་འབྱོར་སྒྲུབ་པ་པོ་ལ་དགྱེས་པའི་ཞལ་སྟོན་ཅིག༔སྒྲུབ་པའི་རྟགས་ཕྱུངས་ཤིག༔འདོད་པའི་དོན་སྒྲུབས་ཤིག༔དཔལ་དང་གཟི་མདངས་བསྐྱེད་ཅིག༔ཚེ་དང་འབྱོར་པ་སྤེལ་ཅིག༔འཁོར་དང་བསྟན་པ་སྐྱོངས་ཤིག༔སྙན་པའི་དུང་བུས་ཤིག༔གྲགས་པའི་བ་དན་ཕྱོར་ཅིག༔དཔའ་བའི་དཔུང་བསྐྱེད་ཅིག༔ཆག་ཆེ་དང་ཉམ་ང་བཟློག་ཅིག༔མདུན་གྱི་འཁར་བ་གྱིས་ཤིག༔རྒྱབ་ཀྱི་བརྟེན་ས་གྱིས་ཤིག༔ཉིན་གསུམ་གྱི་བྱ་ར་གྱིས་ཤིག༔མཚན་གསུམ་གྱི་མེལ་ཚེ་གྱིས་ཤིག༔མི་ཡི་དགྲ་བླ་མཛོད་ཅིག༔ཕྱུགས་ཀྱི་གཡང་ལྷ་དང་དཀོར་གྱི་བདག་པོ་གྱིས་ཤིག༔ནད་གདོན་དང་བར་ཆད་ཞི་བར་མཛོད་ཅིག༔རྐྱེན་ངན་དང་བར་ཆད་བཟློག་པར་མཛོད་ཅིག༔མི་ལ་ན་ཚ་དང་ཤི་ཆད་མ་བཏང་༔ཕྱུགས་ལ་གོད་ཁ་དང་ཕུང་བརླག་མ་བཏང་༔རྟ་ཕྱུགས་གནག་ལུག་ནོར་ལོངས་སྤྱོད་དང་བཅས་པ་ལ་སྟོར་བརླག་མ་བཏང་༔བསམ་པའི་དོན་ལ་བར་ཆད་མ་བཏང་༔ཁ་འཛིན་དང་སྡོང་གྲོགས་མཛོད་ཅིག༔དགྲ་ཇག་དང་ཆོམ་རྐུན་གཅན་གཟན་གྱི་འཇིགས་པ་མ་བཏང་ཞིག༔སྡང་བའི་དགྲ་སོད་ཅིག༔གནོད་པའི་བགེགས་ཐུལ་ཅིག༔བར་ཆད་ཀྱི་རྐྱེན་བཟློག་ཅིག༔ལེགས་པ་བརྒྱ་དང་སྤྲོད་ཅིག༔ཉེས་པ་སྟོང་དང་བསྣོལ་ཅིག༔མཐུན་རྐྱེན་ཐམས་ཅད་ཡིད་བཞིན་དུ་སྒྲུབས་ཤིག༔ཚེ་དང་བསོད་ནམས་དཔལ་དང་འབྱོར་པ་གདུལ་བྱ་ཕྲིན་ལས་ཐམས་ཅད་དར་ཞིང་རྒྱས་པ་དང་༔ནུབ་པ་མེད་པར་རབ་ཏུ་གནས་ཤིང་བརྟན་པར་མཛོད་ཅིག༔མདོར་ན་རྣལ་འབྱོར་པ་བདག་གི་འདི་ཕྱིའི་རེ་སྨོན་དམ་པ་ཡིད་བཞིན་དུ་གྲུབ་ནས་བཀྲ་ཤིས་བདེ་ལེགས་ཕུན་སུམ་ཚོགས་པར་མཛད་དུ་གསོལ༔དེ་ནས་བསྟོད་པ་བྱ་བ་ལ༔ཧཱུྃ་ཧྲཱིཿདུས་གསུམ་བདེ་བར་གཤེགས་པ་ཆོས་ཀྱི་སྐུར༔གདོད་ནས་ཡང་དག་རྫོགས་པའི་སངས་རྒྱས་ཀྱང་༔སངས་རྒྱས་བསྟན་དང་བསྟན་འཛིན་སྡེ་སྐྱོངས་ཤིང་༔ཞི་བས་མི་འདུལ་མི་སྲུན་རཱུ་ཏྲའི་སྡེ༔དྲག་པོ་མངོན་སྤྱོད་ལས་ཀྱིས་འདུལ་བའི་ཕྱིར༔འགྲོ་བའི་དོན་དུ་གཟུགས་ཀྱི་སྐུར་སྟོན་པ༔དབང་ཕྱུག་ལེགས་ལྡན་ནག་པོ་ཁྱོད་ལ་བསྟོད༔ཆོས་ཀུན་ཆོས་ཉིད་ཆེན་པོར་རོལ་པའི་ཡུམ༔ཞི་བ་ཆོས་ཀྱི་དབྱིངས་ལས་མ་གཡོས་ཀྱང་༔ཐུགས་རྗེ་ཐབས་ཀྱིས་ཁྲོ་མོའི་སྐུར་བཞེངས་ཏེ༔ཞིང་བཅུའི་སྲོག་གི་གཤེད་མར་ལྷུན་གྱིས་གྲུབ༔ཡུམ་ཆེན་བཻ་ཏ་ལི་ལ་ཕྱག་འཚལ་བསྟོད༔ཆོས་ཀྱི་དབྱིངས་ལ་ཐ་དད་མ་གྲུབ་ཀྱང་༔གདུལ་བྱའི་མོས་ངོར་སྣ་ཚོགས་ཅིར་ཡང་སྟོན༔གདུལ་དཀའ་འདུལ་བའི་ལས་ལ་རྟག་ཏུ་རྒྱུ༔སྐུ་གསུང་ཐུགས་དང་ཡོན་ཏན་ཕྲིན་ལས་ཀྱི༔སྤྲུལ་པ་ཡང་སྤྲུལ་ཉིང་སྤྲུལ་དཔག་ཏུ་མེད༔ཆོ་འཕྲུལ་ཆེན་པོའི་དཔལ་ལ་ཕྱག་འཚལ་བསྟོད༔དེ་ནས་འབོད་སྔགས་བཟླ་བ་ལ༔བདག་མདུན་གཉིས་ཀྱི་ཐུགས་ཀའི་ཧཱུྃ་ཡིག་ལས་འོད་འཕྲོས་པས་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཞི་ཁྲོ་རྡོ་རྗེ་དབྱིངས་ཀྱི་དཀྱིལ་འཁོར་རྟེན་དང་བརྟེན་པར་བཅས་པ་ཐམས་ཅད་དཔལ་ཡེ་ཤེས་ཀྱི་མགོན་པོའི་སྐུ་ཤ་སྟག་ཏུ་གྱུར་ཏེ་ཆུ་ལ་ཆུ་བཞག་པ་ལྟ་བུར་བསྐྱེད་པའི་ལྷ་ལ་སིབ་སིབ་ཐིམ་པར་བསྒོམ༔ཨོཾ་ཤྲཱི་མ་ཧཱ་ཀཱ་ལ་ཧཱུྃ༔བཛྲ་ཡཀྴ་བཻ་ཏ་ལི་བྷྱོ༔སརྦ་ས་མ་ཡ་ཕེཾ་ཕེཾ་ཛ་ཛཿཡང་བདག་མདུན་གཉིས་ཀྱི་ཐུགས་ཀ་ནས་འོད་དང་འོད་ཟེར་དཔག་ཏུ་མེད་པ་འཕྲོས་པ་ལས་ནམ་མཁའི་དབྱིངས་ནས་ནམ་མཁའི་ངོ་བོ་མགོན་པོ་མཐིང་ནག༔ས་ཡི་དབྱིངས་ནས་ས་ཡི་ངོ་བོ་མགོན་པོ་སེར་པོ༔ཆུ་ཡི་དབྱིངས་ནས་ཆུ་ཡི་ངོ་བོ་མགོན་པོ་དཀར་པོ༔མེ་ཡི་དབྱིངས་ནས་མེ་ཡི་ངོ་བོ་མགོན་པོ་དམར་པོ༔རླུང་གི་དབྱིངས་ནས་རླུང་གི་ངོ་བོ་མགོན་པོ་ལྗང་ནག་དཔག་ཏུ་མེད་པ་རྒྱུན་མི་ཆད་པར་མཚོ་ལ་ཁ་བ་བབས་པ་བཞིན་དུ་དཔལ་ཡེ་ཤེས་མགོན་པོའི་སྐུ་ལ་སིབ་སིབ་ཐིམ་པས་འཁོར་འདས་ཡོངས་ཀྱི་མཐུ་ནུས་དཔལ་ཡོན་ཡོངས་སུ་རྫོགས་པར་བསྒོམ་ལ༔ཨོཾ་ཤྲཱི་མ་ཧཱ་ཀཱ་ལ་ཧཱུྃ༔བཛྲ་ཡཀྴ་བཻ་ཏ་ལི་ཤྲཱི་ནག་མོ་ཏི་མ་བྷྱོ༔སརྦ་ས་མ་ཡ་ཕེཾ་ཕེཾ་ཛ་ཛཿཞེས་གདན་གྱི་དྲོད་མི་ཡལ་བར་སྡོད་པ་དང་༔མི་ཚིག་གིས་བར་མི་ཆོད་པར་ཆུ་བོའི་རྒྱུན་བཞིན་བཟླ་བ་དང་༔ཤེས་པ་གཞན་དུ་མི་ཡེངས་པར་དམིགས་གསལ་གྱི་གནད་ལ་འབད་པར་བྱའོ༔དེ་ལྟར་གནད་དང་ལྡན་པ་ཡི༔རྩེ་གཅིག་སྒྲུབ་ལ་འཇུག་པ་རྣམས༔ཟླ་བ་དྲུག་གི་ལྷ་ཞལ་མཐོང་༔རབ་འབྱམས་ཕྲིན་ལས་ཐོགས་མེད་འགྲུབ༔སྲིད་པ་གསུམ་ལས་རྣམ་པར་རྒྱལ༔བླ་མར་དམ་ཚིག་བསྲུང་བ་དང་༔ཡི་དམ་ལྷ་བསྒོམ་བསྙེན་གྲངས་ཐེམ༔དངོས་འབྱོར་མཆོད་པའི་རྫས་རྣམས་ལ༔ཡིད་ཀྱིས་འདོད་རྒུའི་ལོངས་སྤྱོད་གཏེར༔མི་ཟད་ནམ་མཁའ་མཛོད་དུ་སྤེལ༔དེ་གསུམ་གནད་ཀྱི་མཆོག་ཏུ་ཟུངས༔ས་མ་ཡ༔རྒྱ་རྒྱ་རྒྱ༔གཏེར་རྒྱ༔སྦས་རྒྱ༔གཏད་རྒྱ༔ཟབ་རྒྱ༔གསང་རྒྱ༔ཨ་ཐམ་རྒྱ༔གུ་ཧྱ༔ཞེས་དཔལ་མགོན་མ་ཧཱ་ཀཱ་ལའི་སྒྲུབ་པ་འདི་ཉིད་ཁྲག་འཐུང་བདུད་འཇོམས་རྡོ་རྗེས་གཏེར་ནས་བཏོན་ཏེ་མི་ལོ་སུམ་ཅུ་རྩ་བརྒྱད་བར་དུ་བཀའ་རྒྱས་བཏབ་མཐར་ཁྲོམ་དཔོན་ཀུན་བཟང་བསྟན་འཛིན་གྱིས་ནན་དུ་བསྐུལ་ངོར་གཏན་ལ་ཕབ་པའི་ཡི་གེ་པ་ནི་རྣལ་འབྱོར་དགེ་ལེགས་དཔལ་བཟང་པོའོ།།དགེའོ།།དགེའོ།།དགེའོ།།ལེགས་སོ།།སརྦ་མངྒ་ལཾ།།།།
བརྡ་ཡིག༠༠༠༠༠༠༡༧༔ཟབ་གསང་མཁའ་འགྲོའི་སྙིང་ཐིག་ལས༔དཔལ་ལྡན་མ་ཧཱ་ཀཱ་ལའི་བསྐང་གསོལ་འདོད་འབྱུང་དཔག་བསམ་རྒྱས་པ་བཞུགས་སོ༔ན་མོ་གུ་རུ་པདྨ་ཀ་ར་ཡེ༔བརྡ་ཡིག༠༠༠༠༠༠༔གསང་སྔགས་ཐེག་ཆེན་རྣལ་འབྱོར་གྱིས༔ཡེ་ཤེས་མགོན་པོ་བསྒྲུབ་པའི་ཚེ༔བསྐང་གསོལ་དཔག་བསམ་རྒྱས་པ་དགོས༔ལག་ཏུ་ལེན་པའི་རིམ་པ་ལ༔ཤ་ཆང་འོ་སྐྱེམས་ཁྲག་གི་སྐྱེམས༔ཤ་སྣ་འབྲུ་སྣ་གཏོར་མ་དང་༔འབྱོར་ཚོགས་འདོད་ཡོན་ཅི་རིགས་བཤམས༔སྭ་བྷཱ་ཝ་ཡིས་སྟོང་པར་སྦྱངས༔སྟོང་པའི་ངང་ལས་སྐད་ཅིག་གིས༔མཁའ་ལ་འཇའ་ཚོན་ཤར་བ་བཞིན༔བཤམས་པའི་རྫས་དང་སྣོད་བཅུད་ཀྱི༔དྭངས་བཅུད་ཚུར་འདུས་ལྷ་ཀླུ་མིའི༔ལོངས་སྤྱོད་འདོད་རྒུའི་གཏེར་དུ་དམིགས༔ནམ་མཁའ་མཛོད་ཀྱི་སྔགས་དང་ནི༔རྟེན་འབྲེལ་སྙིང་པོས་བྱིན་གྱིས་བརླབས༔བསྭོ༔དད་པ་དང་ནི་དམ་ཚིག་གིས༔ལེགས་ལྡན་ནག་པོ་ཆེན་པོ་ཁྱོད༔སྤྲུལ་པ་བཀའ་སྡོད་མགོན་པོ་དང་༔སྲིད་པའི་མ་མོའི་ཚོགས་དང་བཅས༔མ་ཐོགས་གནས་འདིར་གཤེགས་སུ་གསོལ༔མཆོད་ཅིང་བསྒྲུབ་པའི་གནས་འདིར་བཞུགས༔བདག་གི་སྲུང་མར་མངའ་གསོལ་ལོ༔ཉེར་སྤྱོད་བདུན་དང་འདོད་ཡོན་ལྔ༔སྨན་གཏོར་